ปัญหาหนี้กรีซถ่วงตลาดหุ้นยุโรปปิดวันศุกร์ปรับลง
ตลาดหุ้นยุโรปปิดลดลงเมื่อวันศุกร์ที่ผ่านมา (5 มิ.ย.) เนื่องจากนักลงทุนยังคงวิตกกังวลเกี่ยวกับปัญหาหนี้กรีซ หลังกรีซได้พยายามซื้อเวลาด้วยการขอเลื่อนการชำระคืนหนี้สินเป็นวันที่ 30 มิ.ย.นี้ 
8 มิ.ย. 2558

สำนักข่าวอินโฟเควสท์รายงานว่า ดัชนี Stoxx Europe 600 ร่วงลง 0.9% ปิดวันศุกร์ที่ผ่านมา (5 มิ.ย.) ที่ 389.00 จุด, ดัชนี CAC-40 ตลาดหุ้นฝรั่งเศสลดลง 66.39 จุด หรือ 1.33% ปิดที่ 4,920.74 จุด, ดัชนี DAX ตลาดหุ้นเยอรมันลดลง 143.45 จุด หรือ 1.26% ปิดที่ 11,197.15 จุด และดัชนี FTSE 100 ตลาดหุ้นลอนดอนลดลง 54.64 จุด หรือ 0.80% ปิดที่ 6,804.60 จุด
ด้านตลาดหุ้นกรีซทรุดตัวลง 5% โดยหุ้นกลุ่มธนาคารดิ่งลงถึง 15% จากความกังวลของนักลงทุนเกี่ยวกับสถานะการเงินของประเทศ และการแก้ไขปัญหาหนี้ของรัฐบาล ทั้งนี้ กรีซมีกำหนดต้องชำระคืนเงินกู้ 4 งวดแก่ IMF ในเดือนมิ.ย. โดยงวดแรกในวันที่ 5 มิ.ย., งวดสองวันที่ 12 มิ.ย. งวดสามในวันที่ 16 มิ.ย. และงวดสุดท้ายสำหรับเดือนนี้ในวันที่ 19 มิ.ย. แต่รัฐบาลกรีซได้ยื่นคำร้องอย่างเป็นทางการต่อ IMF เพื่อขอเลื่อนการชำระคืนหนี้สินตามกำหนด 4 งวดดังกล่าว เป็นการชำระรวมงวดเดียวจำนวน 1.5 พันล้านดอลลาร์ในวันที่ 30 มิ.ย.